Obwakabaka bwa Buganda butandise ku nteekateeka y’okufulumya mu kyapa olukalala lw’abalungamya / aboogezi b’okumikolo abatongole era ateekeddwateekeddwa okukola emikolo mu Buganda.
Bino bituukiddwako mumusomo gw’abalungamya b’emikolo oguyindidde ku Muteesa I Royal University, gukulungudde ennaku bbiri.
Minisita w’Obuwangwa, Ennono, Embiri, Amasiro, Ebyobulambuzi, Olulimi Oluganda n’Ebyokwerinda. Owek David Kiwalabye Male, yagugaddewo nagamba nti abalungamya b’emikolo abateeketeeke bebanaasobola okutambulira ku nnono entuufu, naddala mu mulimu gw’okutegeka n’okutandika Obufumbo.
Owek. Male agambye nti mu Buganda waliwo ennono n’empisa ebigobererwa ebitasaanye kusuula muguluka.
Agambye nti kyetaagisa naddala abalungamya okutegeera ebituufu ebisaana okukolebwa naddala mu mikolo gy’Obuwangwa, nga basoose okubangulwa.
Owek Male asabye abalungamya okwongera omutindo ku mulimu gwabwe nga bongeramu akawaayiro k’okubudaabuda abateekateeka okuyingira mu bufumbo, kibayambe okubuuka obutego obumu bwebandiguddemu nga tebagenderedde.
Mu ngeri yeemu ayagala n’abakyala basembezebwe mu nteekateeka zino naddala mu by’okubudaabuda abagenda mu bufumbo, era n’avumirira abeeyita ba ssenga nti so nga ba “nnaabawemuzi”.
“Twetaaga ba ssenga abateekeddwateekeddwa obulungi abanaasobola okubangula n’okusomesa abantu enneeyisa y’omufumbo, so si abo abalowooza nti bwebamokkola ebigambo ebinene baba bakoze omulimu” Owek Kiwalabye Male
Ategeezezza nti Obwakabaka butandise ne ku nteekateeka z’okutereeza eby’obusika n’okwabya ennyimbe ziddeyo ku nkola entuufu ey’ennono ya Buganda.
Abalungamya abawerera ddala 827 bebaakayita mu nteekateeka eno eya Ssemasomo, nga mu ssemasomo ono ow’okusatu, 172 bebabanguddwa nebaweebwa n’ebbaluwa okuva ku Buganda Royal Institute of Business and Technical Education ng’ekolagana ne DIT.
Abalungamya era baweereddwa, Endaga Mwogezi (ID), Olukusa (Permit) wamu n’ebitabo omubadde ebisomesebwa.
Ssentebe w’abalungamya bano mu Buganda Ismail Kaggya, agambye nti abalungamya buli lwebayita mu nteekateeka ng’eno, bakyusa enneeyisa yabwe ku mikolo n’okutegeera ekituufu kyebateekeddwa okukola awatali kusuula nnono na buwangwa obw’emikolo gyebaba bakulembeddemu.
Omu ku basomesa mu ssemasomo ono, Ssaalongo Dr. Abby Kabanda agambye nti Omulungamya abanguddwa mu byagenda okukola abeera mwegendereza era tatera kukola nsobi.
Bisakiddwa: Kamulegeya Achileo K
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn